16.6.2023
DA
Den Europæiske Unions Tidende
C 214/85 Onsdag den 18. januar 2023
14. understreger, at den ulovlige, uberettigede og uprovokerede angrebskrig mod Ukraine har haft en enorm indvirkning på den globale fødevaresikkerhed, eftersom Ukraine er verdens femtestørste korneksportør; 15. udtrykker dyb bekymring over de ukrainske nukleare anlægs sikkerhed, idet de er i konstant risiko for militære bombardementer; opfordrer EU, medlemsstaterne og det internationale samfund til at oprette sikkerhedszoner omkring disse nukleare anlæg;
Styrkelse af EU's politikker, instrumenter og diplomati til at beskytte og fremme af menneskerettigheder og demokrati i verden NDICI — et globalt Europa og det tematiske program for menneskerettigheder og demokrati 16. opfordrer EU til at overveje, hvordan en menneskerettighedsbaseret tilgang i alle EU-instrumenter og -strategier kan fremmes og bedst anvendes for at styrke EU's eksterne menneskerettighedspolitik og tilpasse sig til og præge den geopolitiske situation, som er under udvikling; understreger, at NDICI — et globalt Europa, herunder dets tematiske program for menneskerettigheder og demokrati, er et af de vigtigste redskaber, som EU har til rådighed til at forbedre menneskerettighedssituationen i hele verden og bidrage til at fremme modstandsdygtige, inklusive og demokratiske samfund og samtidig modarbejde den indflydelse, som autoritære regimer udøver; fremhæver, at inddragelsen af lokale civilsamfundsaktører er af afgørende betydning for at beskytte menneskerettigheder og demokrati i deres lande, og gentager sin opfordring til fuldt ud at inddrage dem i alle EU's relevante eksterne aktiviteter; glæder sig i den forbindelse over den uvurderlige bistand, der i øjeblikket ydes til civilsamfundsorganisationer og -aktivister i hele verden inden for rammerne af det tematiske program for menneskerettigheder og demokrati under NDICI — et globalt Europa og inden for rammerne af Den Europæiske Demokratifond; fremhæver den betydning, NDICI — et globalt Europa tillægger fremme af menneskerettigheder og demokrati i samarbejde med strategiske internationale og lokale partnere, bl.a. gennem EU's valgobservationsmissioner; understreger Europa-Parlamentets rolle i instrumentets programmeringsproces og opfordrer Kommissionen og EU-Udenrigstjenesten til at forbedre den rettidige udveksling af alle relevante oplysninger for at gøre det muligt for Parlamentet at udføre sin rolle som fastlagt i traktaterne, navnlig under de geopolitiske dialoger på højt niveau med Kommissionen; opfordrer Kommissionen og EU-Udenrigstjenesten til at indgå i en dialog med Parlamentet for at sikre forbedringer i den henseende; 17. fremhæver vigtigheden af langsigtet planlægning og fortsat støtte til projekter og initiativer inden for rammerne af NDICI — et globalt Europa, navnlig når det gælder områder, der er ramt af konflikter, krig eller naturkatastrofer; opfordrer Kommissionen og EU-Udenrigstjenesten til at integrere demokratistøtte som en tværgående prioritet i alle tematiske og geografiske programmer inden for NDICI — et globalt Europa; 18. opfordrer til større gennemsigtighed med hensyn til menneskerettighedsrelaterede bestemmelser i finansieringsaftaler inden for rammerne af NDICI — et globalt Europa og til en præcisering af mekanismen og kriterierne for suspension af sådanne aftaler i tilfælde af en krænkelse af menneskerettighederne, de demokratiske principper eller retsstatsprincippet og i alvorlige sager om korruption; opfordrer Kommissionen til at afstå fra at yde budgetstøtte til tredjelandes regeringer som en operationel metode til samarbejde med lande, hvor der sker udbredte krænkelser af menneskerettighederne og undertrykkelse af menneskerettighedsforkæmpere;
EU's særlige repræsentant for menneskerettigheder 19. støtter fuldt ud den indsats, der ydes af EU's særlige repræsentant (EUSR) for menneskerettigheder med hensyn til at forsvare og fremme menneskerettigheder i verden gennem inddragelse af tredjelande og samarbejde med ligesindede partnere, og hans vigtige rolle med henblik på at gøre EU's menneskerettighedspolitikker mere effektive ved at skabe større sammenhæng imellem dem; understreger behovet for tæt samarbejde mellem EUSR for menneskerettigheder og andre EUSR'er om lande og regioner for yderligere af forbedre denne sammenhæng og opfordrer til en højere grad af synlighed med hensyn til den rolle, som EUSR for menneskerettigheder spiller; understreger betydningen af, at EUSR for menneskerettigheder fortsat samarbejder med internationale organisationer, herunder FN og dets særlige rapportører udpeget af FN's Menneskerettighedsråd, og med repræsentanter for eller udsendinge fra andre lande med ansvar for menneskerettigheder; opfordrer EUSR til offentligt at udvise et større engagement med hensyn til individuelle menneskerettighedsforkæmpere og til at arbejde tæt sammen med EU og civilsamfundsorganisationer og menneskeret­ tighedsforkæmpere i de enkelte lande; understreger, at det er væsentligt, at EUSR'er om landesituationer og regionale situationer samarbejder med nationale myndigheder om beskyttelse af menneskerettigheder og individuelle sager; opfordrer EUSR for menneskerettigheder til at fortsætte de diplomatiske bestræbelser på at øge EU's støtte til den humanitære folkeret og international retfærdighed;